Document ID: 32015R0459

KOMISIJOS ĮGYVENDINIMO REGLAMENTAS (ES) 2015/459
2015 m. kovo 19 d.
kuriuo nustatomi Tarybos reglamente (EB) Nr. 577/98 numatyto jaunimo darbo rinkoje 2016 m. ad hoc modulio techniniai rodikliai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 7a straipsnio 5 dalį,
kadangi:
(1)
kad būtų galima stebėti pažangą siekiant bendrų strategijoje „Europa 2020“ ir susijusioje pavyzdinėje iniciatyvoje „Judus jaunimas“ (2) nustatytų tikslų ir palyginti padėtį skirtingose valstybėse narėse, reikia rinkti išsamius duomenis apie jaunimą ir jo patekimą į darbo rinką;
(2)
Komunikate „Švietimo persvarstymas. Investavimas į gebėjimus siekiant geresnių socialinių ir ekonominių rezultatų“ (3) Komisija paragino valstybes nares reformuoti švietimo sistemas, kad jaunimas įgytų įsidarbinti reikalingų gebėjimų;
(3)
2009 m. lapkričio 27 d. Rezoliucijoje dėl Europos bendradarbiavimo jaunimo reikalų srityje atnaujintos sistemos (2010-2018 m.) (4) Taryba pabrėžė, kad reikia surinkti daugiau žinių ir labiau gilintis į jaunų moterų ir vyrų gyvenimo sąlygas, vertybes ir požiūrius;
(4)
2013 m. balandžio 22 d. Rekomendacijoje dėl Jaunimo garantijų iniciatyvos nustatymo (5) Taryba paragino valstybes nares kuo greičiau, pageidautina nuo 2014-2020 m. daugiametės finansinės programos pradžios, įgyvendinti Jaunimo garantijų iniciatyvas. Šiuo tikslu jos skatinamos pasinaudoti ES bendros strateginės programos fondų, visų pirma Europos socialinio fondo, parama;
(5)
Komunikate „Susitelkime dėl Europos jaunimo. Raginimas spręsti jaunimo nedarbo problemą“ (6) Komisija paragino valstybes nares įgyvendinti Jaunimo garantijų iniciatyvą ir investuoti į jaunimą. Komunikate skatinama teikti internetines paslaugas, kurios leistų jaunimui ieškoti darbo pasiūlymų, kuriuos skelbia jų šalies ir kitų valstybių narių darbdaviai, ir padėtų MVĮ įdarbinti jaunimą iš visos Europos;
(6)
Komisijos reglamentu (ES) Nr. 318/2013 (7) nustatytas jaunimo darbo rinkoje 2016 m. ad hoc modulis;
(7)
Komisijos deleguotajame reglamente (ES) Nr. 1397/2014 (8) pateiktos ir aprašytos specifinės informacijos sritys (ad hoc submoduliai), kurios turi būti įtrauktos į jaunimo darbo rinkoje 2016 m. ad hoc modulį;
(8)
Europos Parlamento ir Tarybos reglamente (ES) Nr. 545/2014 (9) nurodyta, kad Komisija kiekvieno 7 konstatuojamojoje dalyje paminėto ad hoc submodulio atveju turėtų nustatyti techninius rodiklius, filtrus, kodus ir duomenų perdavimo terminą;
(9)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Jaunimo darbo rinkoje 2016 m. ad hoc modulio techniniai rodikliai, naudotini filtrai ir kodai, taip pat terminas, iki kurio duomenys turi būti pateikti Komisijai, nustatyti šio reglamento priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. kovo 19 d.

Labels: 12
9
19